SHBA: Autoritetet vazhdojnë hetimet për kërcënimin për sulme terroriste
Sekretarja amerikane e Sigurisë Kombëtare Janet Napolitano i bëri thirrje amerikanëve të jenë “vigjilentë” .
Në Nju Jork janë ngritur postblloqe në të gjitha urat dhe tunelet në hyrje dhe dalje të Manhatanit. Në stacionet e trenave është shtuar prania e policisë dhe po zhvillohen kontrolle të rastit. Në një deklarat të bërë dje, sekretarja Napolitano tha se autoritetet federale po punojnë në zbatimin e siç tha ajo masave të “dukshme dhe të padukshme” për të shmangur çdo rrezik. Por ajo tha se mbrojtja e Shteteve të Bashkuara është një “përgjegjësi e përbashkët” dhe të gjithë banorët mund të luajnë një rol. Disa hollësi janë publikuar në lidhje me natyrën e kërcënimit, por Sekretarja e Shtetit Hillari Klinton la të kuptohet se al-Kaida mund të jetë pas këtij kërcënimi. Gjatë një fjalimi kundër terrorizmit dje në Nju Jork ajo e përshkruajti kërcënimin si një njoftim se “al-Kaida përsëri po kërkon të dëmtojë amerikanët dhe në veçanti objektivat në Nju Jork dhe Uashington”. Autoritetet në të dy këto qytete thonë se kanë rritur personelin e policisë për ditët e ardhshme, por se rreziku i një sulmi nuk do të ndërpres ceremonitë që do të mbahen nesër për nder të 10 vjetorit të sulmeve të 11 shtatorit 2001. Të premten, Kryetari i Bashkisë së Nju Jorkut Michael Bloomberg udhëtoi me tren për t’u treguar banorëve se Nju Jorku është i sigurt dhe ata duhet të vazhdojnë jetën e tyre normale. Shtëpia e Bardhë thotë se kërcënimi më i ri terrorist nuk ka ndryshuar planet e presidentit Barak Obama për të përkujtuar përvjetorin e 11 shtatorit 2001. Presidenti Obama të dielën ka në plan të vizitoj vendet që janë goditur nga terroristët me 11 shtator 2011 në Nju Jork, Pentagon dhe në Shanksville të Pensilvanisë.